बझाङ – जयपृथ्वी राजमार्गमा अन्र्तगत मोरीबगरको तारुगाडमा रहेको पक्की पुल र मौरीबगर बजार बाढीको जोखिममा परेको छ ।
तारुगाडले बगाएर ल्याएको ढुङ्गा र माटो पुल बरपर र पुल मुनि थुप्रदै गएपछि बजार र पुल जोखिममा परेको हो । खोलाको माथिल्लो तटिय क्षेत्रबाट बगेर आउने माटो र ढुङ्गा पुलको मुनि थुप्रिन थालेपछि तारुगाडमा निर्माण गरिएको पुलका साथै बजारसमेत जोखिममा परेको हो ।
सदरमुकाम चैनपुरदेखि १८ किलोमिटरमा रहेको यो पुल भत्किएमा जयपृथ्वी राजमार्ग नै अवरुद्ध हुने छ । ठूलो बाढी आएका बेला पुलमा थुप्रिएको ढुङ्गा र माटोका कारण खोलाले धार परिर्वतन गर्ने र आसपासमा रहेको मौरीबगर बजार क्षेत्रको बस्तीमा समेत क्षति पुग्ने डरले स्थानीयहरु त्रसित छन् ।
लगातार वर्ष ठूलो पानी पर्ने वित्तिकै पक्की पुलको माथिल्लो भाग छोएर पानी बग्ने गरेको स्थानीयबासिन्दा तथा व्यापारी दिपक विष्टले बताउनुभयो । कुन समयमा खोला नै थुनिएर बजार पनि बगाउने हो भन्ने डरले राति सुत्न पनि नपाएको विष्टले दुखेसो पोख्नुभयो ।
दश वर्ष पहिला २०६५ सालमा निर्माण भएको यो पुलको पिलरहरु समेत खतरामा रहेको स्थानीय बासिन्दाले बताएका छन् ।
कञ्चनपुर - जनै पूर्णिमालाई ध्यान दिंदै भीमदत्त नगरपालिका ४, ६ र १८ नम्बरमा लगाइएको कर्फ्यू आदेश ५ घण्टाका लागि हटाइएको छ । जिल्ला प्रशासन कार्यालय कञ्चनपुरले शनिबार सूचना निकालेर आइतबार बिहान ५ बजेदेखि १० बजेसम्मका लागि कर्फ्यू आदेश हटाएको जनाएको छ ।
५ घण्टाका लागि कर्फ्यू आदेश हटाइए पनि त्यसपछि भने अर्को आदेश नभएसम्मका लागि कर्फ्यू निरन्तर हुने सूचनामा उल्लेख छ ।
‘जनैपूर्णिमा र अन्य कुरालाई लक्षित गरी ५ घण्टाको लागि कर्फ्यू आदेश हटाउने निर्णय भएको छ’, सहायक प्रमुख जिल्ला अधिकारी शंकर विष्टले भन्नुभयो ‘१० बजेपछि निरन्तर गर्ने भनेका छौं ।’ स्थिति सामान्य बन्दै गए कर्फ्यू आदेशलाई हटाइने उहाँले बताउनुभयो ।
प्रदर्शनका क्रममा हिंसा भड्किएपछि शान्ति सुरक्षालाई मध्यनजर गर्दै स्थानीय प्रशासनले शुक्रबार बेलुका ८ बजेदेखि अर्को आदेश नआउञ्जेलका लागि भन्दै कर्फ्यू आदेश जारी गरेको थियो ।